L 280/50
BG
Официален вестник на Европейския съюз
28.10.2022 г.
(5)
От производителите беше поискано да проверят предварителните данни в съответствие с член 7, параграф 5 от Регламент (ЕС) 2019/631 и да уведомят Комисията за евентуалните грешки в срок от три месеца след получаването на уведомлението.
63 производители на леки пътнически автомобили и 42 производители на леки търговски превозни средства подадоха уведомления за грешки.
(6)
Предварителните данни включват корекционните коефициенти, както за пътническите леки автомобили, изчислени в съответствие с член 7, параграф 2 от Регламент за изпълнение (ЕС) 2017/1153 на Комисията (2), така и за леките търговски превозни средства, изчислени в съответствие с член 6, параграф 2 от Регламент за изпълнение (ЕС) 2017/1152 на Комисията (3).
Като се има предвид, че окончателните корекционни коефициенти са равни на едно за всички производители и техните групи, не беше необходимо коригиране на изчислението на средните специфични емисии.
(7)
За двама производители на леки пътнически автомобили и за един производител на леки търговски превозни средства всички докладвани в предварителния набор от данни превозни средства са извън приложното поле на Регламент (ЕС) 2019/631.
За един производител на леки пътнически автомобили нито едно от превозните средства в предварителния набор от данни не е имало докладвани специфични емисии на CO2 по NEDC и поради това този производител не е включен в настоящото решение.
(8)
За останалите 30 производители на леки пътнически автомобили и 26 производители на леки търговски превозни средства, които не са изпратили уведомления за грешки в наборите от данни или са отговорили по друг начин, предварителните данни и предварителните изчисления на средните специфични емисии и на целите за специфичните емисии следва да бъдат потвърдени.
(9)
Комисията провери грешките, за които е получила уведомления от производителите, както и обосновките за тяхното коригиране, като предварителният набор от данни беше потвърден или изменен, според случая.
В резултат на това за 93 производители на леки пътнически автомобили и 68 производители на леки търговски превозни средства предварителните данни следва да бъдат потвърдени или изменени.
(10)
В съответствие с член 4 от Регламент (ЕС) No 2019/631 следва да се счита, че даден производител е изпълнил своята цел за специфичните емисии, когато неговите средни специфични емисии на CO2, посочени в настоящото решение, не превишават целите му за специфичните емисии.
За производителите, които са членове на група, съответствието следва да се оценява на нивото на групата в съответствие с член 6 от същия регламент.
За производителите или групите, на които в съответствие с член 10 от същия регламент е предоставена дерогация от техните цели за специфичните емисии за календарната 2020 г., средните специфични емисии на CO2 се оценяват за съответствие с целите за предоставените им дерогации.
(11)
В съответствие с член 4, параграф 3 от Регламент (ЕС) 2019/631 за всеки производител или група за целите на определянето на средните им специфични емисии на CO2 се вземат предвид само 95 % от неговите нови леки пътнически автомобили, регистрирани през календарната 2020 г. и избрани въз основа на техните нива на емисии.
(12)
В съответствие с член 5 от Регламент (ЕС) 2019/631 при изчисляването на средните специфични емисии на CO2 на производителите на леки пътнически автомобили, всеки нов лек пътнически автомобил със специфични емисии на CO2 под 50 g CO2/km (NEDC) се брои за 2 леки пътнически автомобила през календарната 2020 г. до „облекчения“ от 7,5 g CO2/km за всеки производител или група.
(13)
Намаленията на емисиите на CO2, постигнати чрез използването на иновативни технологии, които имат проверен принос за намаляването на CO2 и които са одобрени от Комисията в съответствие с член 11 от Регламент (ЕС) 2019/631 („екологични иновации“), се вземат предвид при изчисляването на средните специфични емисии на CO2 до общ принос от 7 g CO2/km за всеки производител или група.
През календарната 2020 г. се вземат предвид само намаленията на емисиите на CO2 от екологични иновации, определени чрез позоваване на NEDC.
(2) Регламент за изпълнение (ЕС) 2017/1153 на Комисията от 2 юни 2017 г. за установяване на методика за определяне на корелационните параметри, необходими за отразяване на изменението на регламентираната изпитвателна процедура, и за изменение на Регламент (ЕС) No 1014/2010 (ОВ L 175, 7.7.2017 г., стр. 679).
(3) Регламент за изпълнение (ЕС) 2017/1152 на Комисията от 2 юни 2017 г. за установяване на методика за определяне на корелационните параметри, необходими за отразяване на изменението на регламентираната изпитвателна процедура по отношение на леки търговски превозни средства и за изменение на Регламент за изпълнение (ЕС) No 293/2012 (ОВ L 175, 7.7.2017 г., стр. 644).